Video: Ollie en Wagter is groot maats | Maroela Media
Almal het 'n vriend nodig, en dié olifant se beste vriend is toe 'n hond. 'n Oulike video van die twee vermurwe kykers se harte.
Die video, wat reeds in 2015 verfilm is, wys hoe Yindee, 'n baba-olifantjie, met 'n hond genaamd Milo speel by Thailand se olifantpark. Die video maak weer opslae nadat die Indiese bosboubeampte Susanta Nanda dit onlangs op sy Twitter-rekening gedeel het. "Vriende kom in alle groottes en vorms," het hy geskryf toe hy die video gedeel het.
Volgens One Green Planet was dit die eerste keer dat Yindee 'n hond teëgekom het. In plaas daarvan om huiwerig te wees, het die twee sommer dadelik begin speel.
Die olifantpark in Thailand se Chiang Mai-provinsie, is 'n reservaat vir olifante wat mishandel of wees gelaat is. Yindee is in 2013 in die park gebore en is die kalf van Mintra, 'n olifantkoei wat deur 'n motor getref is toe sy maar vier jaar oud was.